二十二日自北沙移舟作是日聞賊革面
作者：陳與義
朝代：宋

paragraphs: 宛宛轉湖灘，遥遥隔城邑。
是時雨初霽，衆綠带餘濕。
曉澤澹不波，菰浦覺風入。
我生莽未定，世故紛相襲。
靦然賀蘭面，安視一坐泣。
豈知虎與狼，義感功反集。
堯俗可盡封，嗚呼吾何及。
氣蘇巨浸內，未恨乏供給。
日曆會有窮，吾行豈須急。
近樹背人去，遠樹久凝立。
聊以憂世心，寄茲忘怏悒。